Дыщыпсэу дуней
Зи Iэпкълъэпкъым сэкъат иIэхэм я урысейпсо зэгухьэныгъэм республикэм щиIэ къудамэм къызэщIиубыдэ цIыху IэпщIэлъапщIэхэм я IэдакъэщIэкIхэм папщIэ къызэрагъэпэщащ «Дыщыпсэу дуней» гъэлъэгъуэныгъэ гъэщIэгъуэн. КъБР-м и Лъэпкъ музейм щокIуэкI ар.
Лъэпкъ музейм и унафэщI Накуэ Феликс гъэлъэгъуэныгъэр къызэIуех Пэшым узэрыщIэбакъуэу дуней телъыджэм укъыхохутэ, нэм илъагъу дахагъэ псом зыщумыгъэнщIу, теплъэгъуэ къэс узыIэпызышэ мэгъу къару гуэр хэлъщ.
ХэдыкIым и Iэмал псори къыщагъэсэбэпа сурэтхэр зыщIахэм я хуабагъэр иджыри япкърыту къыпщохъу, данэ IуданэкIэ хэдыкIа удз гъэгъам укIуатэу уепэмыным хуэдэщ. УзыIэпашэ цы зэхэджам къыхэщIыкIа сурэт телъыджэхэми. Псом хуэмыдэу хьэкIэкхъуэкIэхэм я теплъэхэр къехъулIащ ар зи Iэдакъэ къыщIэкIым.
Лъэпкъ музейм и унафэщI Накуэ Феликс зэIущIэр къыщызэIуихым жиIащ:
— Гъатхэм хуэдэу гукъыдэжрэ дэрэжэгъуэкIэ гъэнщIащ сурэтхэр. Мы лэжьыгъэхэр япэу щыслъэгъуам хуабжьу згъэщIэгъуащ. Ахэр нэхъыбэм ялъагъун хуейуэ къысщохъу, си фIэщ мэхъу сэ схуэдэу мы сурэтхэм къаруущIэ абыхэми зэрыхалъхьэнур. Iуэху дахэр жэрдэм зыщIахэми абыхэм гугъу ядехьахэми фIыщIэ ин яхуэсщIыну, лэжьыгъэхэр зи IэдакъэщIэкIхэм дяпэкIи дагъэгуфIэну сыхуейщ, — жиIащ Феликс.
Искусствовед, егъэджакIуэ Ясновэ Наталье жиIащ ягъэлъагъуэ сурэтхэр уасэ зыхуумыщIыфын фIыгъуэу къызэрилъытэр.
— Ди жагъуэ зэрыхъунщи, цIыху IэпщIэлъапщIэхэм зырызыххэу ящIа хьэпшыпхэм я фIагъри я лъапIагъри къыдгурыIуэркъым. Абы хуэфащэ пщIэ щыхуэт- щIыфынур апхуэдэхэр ди унэ илъмэщ, — жиIащ Наталье.
Зи лэжьыгъэ ягъэлъагъуэхэмкIи абыхэм еплъхэмкIи лъапIэщ мы махуэр. Лэжьыгъэр зейхэм фIыщIэ яхузощI, я Iэзагъым хагъэхъуэну си гуапэщ. Гумрэ Iэмрэ зэгурыIуэу щызэдэлажьэм деж мыпхуэдэ IэрыкI хьэлэмэтхэр къагъэщI. Уи дуней зэбгъэпэщыжыныр, абы ущыпсэуныр къызэрымыкIуэ къалэнщ. Зэманыр Iейми фIыми зи лажьэр цIыхуращ. Ди зэманыр тыншхэм ящыщкъым, ауэ гъэлъэгъуэныгъэр къызэзыгъэпэща дэтхэнэми и фIыгъэкIэ ар зымащIэкIэ нэхъыфI хъуащ, тхуагъэдэхащ. ЕхъулIэныгъэ, узыншагъэ быдэ, дэрэжэгъуэ фыщымыщIэу илъэс куэдкIэ фыпсэуну сынывохъуэхъу, — жиIащ «КъБР-м лъэпкъ художественнэ IэщIагъэм щрилажьэхэм я ассоциацэ» жылагъуэ зэгухьэныгъэм и унафэщI Отаровэ Розэ.
Лэжьыгъэхэр зи IэрыкIхэр «Умелые руки» гупжьейм и унафэщI, зи лэжьыгъэ ягъэлъагъуэхэм я гъэсакIуэ Подхлебаевэ Антонинэ Iуэхур зэрырагъэжьам, абы цIыхухэр зэрыдихьэхам тепсэлъыхьа иужь, ар къызэрагъэпэщынымкIэ дэIэпыкъуэгъу къахуэхъуахэм фIыщIэ яхуищIащ: Лъэпкъ музейм и унафэщI Накуэ Феликс, Къэбэрдей-Балъкъэрым лэжьыгъэмкIэ, цIыхухэр IэнатIэмкIэ къызэгъэпэщынымрэ социальнэ дэIэпыкъуныгъэмкIэ и министр Тюбеев Альберт, КъБР-м щыIэ ЩIалэгъуалэ центрым и унафэщI Iэзубэч Азэмэт сымэ, нэгъуэщIхэми.
Кавказ Ищхъэрэм гъуазджэхэмкIэ и къэрал институтым и студентхэр мы зэIущIэм усэ къыщеджащ.
Дахагъэр фIыуэ зылъагъу, ар зэIузыщэхэм я дунейм щагъэлъэгъуахэм ящыщу ягу ирихьахэр къащэхуну Iэмал хъарзынэ яIащ абы кърихьэлIахэм.
Щомахуэ Залинэ.
